Author: MH
Last saved by: agenda0
Company: MH SR

MINISTERSTVO  HOSPODÁRSTVA
SLOVENSKEJ  REPUBLIKY
Číslo: 510/2002-010

Materiál na rokovanie
vlády SR

Dodatok

Správa o výsledkoch zahraničného obchodu za rok 2001 vrátane vyhodnotenia Komplexného programu podpory exportu
–––––––––––––––––––––––––––––––––––––––––––––––––––––

Podnet:						        Obsah materiálu:

Uznesenie vlády Slovenskej republiky		         1. Návrh uznesenia vlády SR
č. 1116 bod B.14 z 28. novembra 2001		         2. Predkladacia správu
	3. Rekapitulácia hlavných   
                                                                                                makroekonomických poznatkov a  
                                                                                                záverov, ako aj pozitívnych 
                                                                                                predpokladov a rizík vo vývoji 
                                                                                               deficitu v roku 2002

Predkladá:
Ľubomír  H a r a c h
minister hospodárstva
Slovenskej republiky

František H a j n o v i č
minister financií
Slovenskej republiky

Marián J u s k o
guvernér 
Národnej banky Slovenska

Bratislava 15. marec 2002
Nové znenie

VLÁDA SLOVENSKEJ REPUBLIKY

NÁVRH

UZNESENIE VLÁDY SLOVENSKEJ REPUBLIKY
č. 
zo dňa

k Správe o výsledkoch zahraničného obchodu za rok 2001 vrátane vyhodnotenia Komplexného programu podpory exportu

Číslo materiálu: |
Predkladateľ: | minister hospodárstva

Vláda

A.	berie  na  vedomie

A.1 materiál: Správa o výsledkoch zahraničného obchodu za rok 2001, vrátane  vyhodnotenia Komplexného programu podpory exportu

B.	ukladá

ministrovi financií

B.1  rozpracovať závery  misie Medzinárodného menového fondu z marca 2002 s cieľom dodržania fiškálneho deficitu v roku 2002 (bez nákladov na reštrukturalizáciu bánk) do výšky 3,5 % HDP

                     Termín: 15. apríl 2002

B.2  v spolupráci s guvernérom Národnej banky Slovenska a prezidentom Fondu národného majetku SR prehodnotiť a kvantifikovať použitie príjmov z privatizácie v roku 2002 na splácanie zahraničného dlhu

                     Termín: 15. apríl 2002

B.3  v etape prípravy štátneho rozpočtu na rok 2003 navýšiť kapitálové zdroje Eximbanky SR pre export produkcie a investičných celkov na rizikovejšie teritória s novými exportnými príležitosťami, podľa rozpočtových možností 

                     Termín: 30. jún 2002

	ministrovi hospodárstva

B.4  predložiť na rokovanie vlády SR návrh na optimalizáciu obchodno-ekonomických oddelení pri Zastupiteľských úradoch SR z pohľadu exportných záujmov SR pri zohľadnení aspektu ekonomického, personálneho a materiálno- technického

	         Termín: 31. júl 2002

ministrovi pôdohospodárstva

B.5   v súvislosti so zákonom č. 240/1998 Z. z. o poľnohospodárstve a o zmene a doplnení ďalších zákonov vyhlásiť na rok 2002 nariadením vlády SR spúšťacie úrovne dovozu citlivých poľnohospodárskych výrobkov

                    Termín: 30. apríl 2002

B.6   v zmysle zákona č. 240/1998 Z. z. o poľnohospodárstve a o zmene a doplnení ďalších zákonov po splnení podmienok naplnenie kvóty minimálneho a bežného prístupu na trh a prekročenia stanovenej spúšťacej úrovne zaviesť ochranné opatrenie formou dodatočného cla k aplikovanému clu u citlivých komodít

                    Termín: trvale

C.	zrušuje

C.1   úlohu B.13 uznesenia vlády SR č. 1116/2001 – predkladať mesačne na rokovanie vlády informáciu o vývoji zahraničného obchodu a bežného účtu platobnej bilancie

D.	odporúča 

	ministrovi hospodárstva
	ministrovi pôdohospodárstva
	ministrovi financií

D.1  napomáhať dotknutým podnikateľským subjektom, zväzom a združeniam pri vytváraní systému verejných podnetov v oblasti ochrany výrobných odvetví a vnútorného trhu

	Termín: trvale  

D.2	vypracovať pravidlá postupu  pre podnikateľskú sféru za účelom efektívnejšieho uplatňovania zákona č. 214/1997 Z. z. o ochranných opatreniach pri dovoze, zákona č. 240/1998 Z. z. o poľnohospodárstve a o zmene a doplnení ďalších zákonov a zákona č. 59/1997 Z. z. o ochrane pred dumpingom pri dovoze tovaru

         Termín: 31. máj 2002

guvernérovi Národnej banky Slovenska

D.3  predložiť na rokovanie vlády SR správu o makroekonomickom vývoji Slovenskej republiky za rok 2001 z pohľadu menovej politiky

         Termín: 31. máj 2002

Vykonajú:
minister hospodárstva
minister financií
minister pôdohospodárstva  

Na vedomie:
  guvernér Národnej banky Slovenska
  guvernér EXIMBANKY SR

Nové znenie

Predkladacia správa

	Správa o výsledkoch zahraničného obchodu za rok 2001 vrátane vyhodnotenia Komplexného programu podpory exportu  je spracovaná na základe uznesenia vlády SR číslo 1116, bod B.14 zo dňa 28. novembra 2001, ktorým vláda SR uložila ministrovi hospodárstva SR tento materiál pripraviť v spolupráci s ministrom financií a guvernérom Národnej banky Slovenska. 

Predkladaný materiál koncepčne nadväzuje na závery dokumentov, ktoré boli prerokované vo vláde SR v predchádzajúcom období. Súvisí predovšetkým s Aktualizáciou Komplexného programu podpory exportu v nadväznosti na vývoj zahraničného obchodu a predpoklad jeho vývoja v roku 2001, ku ktorému vláda SR prijala uznesenie č. 620 zo dňa  3. júla 2001, a Správou o vývoji deficitu zahraničného obchodu SR v 1. polroku 2001, ku ktorému prijala vláda spomínané uznesenie č. 1116 zo dňa 28. novembra 2001.

Základným cieľom predkladaného materiálu je: 
•	zhodnotiť makroekonomické súvislosti vývoja zahraničného obchodu s dôrazom na deficit obchodnej bilancie, v tovarovej výmene na základe bežných cien,
•	zhodnotiť vývoj zahraničného obchodu SR v roku 2001 v jeho teritoriálnej a komoditnej štruktúre, vplyv agrosektoru na vývoj deficitu obchodnej bilancie,
•	navrhnúť možné opatrenia, ktoré by mali znížiť dynamiku deficitného vývoja zahranično-obchodnej bilancie, stanoviť predikcie vývoja deficitu obchodnej bilancie,
•	vyhodnotiť Komplexného programu podpory exportu za rok 2001.

Dokument bol vypracovaný v súčinnosti s Ministerstvom financií SR, Národnou bankou Slovenska, Štatistickým úradom SR a Colným riaditeľstvom SR. Na jeho príprave participovali ďalšie externé inštitúcie zaoberajúce sa zahranično-obchodnou politikou: Prognostický ústav SAV, Slovenská priemyselná a obchodná komora, TPS Slovakia Trenčín, Ekonom-servis Bratislava a Ekonomická univerzita Bratislava.

Materiál bol predmetom medzirezortného pripomienkového konania. Pripomienky jednotlivých rezortov sú v ňom zapracované, na rokovanie vlády SR sa predkladá bez rozporov.

Vzhľadom na to, že predkladaná správa poskytuje komplexné hodnotenie vývoja zahraničného obchodu za rok 2001 s návrhom opatrení na riešenie deficitnosti a duplicitne Štatistický úrad SR mesačne predkladá na rokovanie vlády informáciu o vývoji zahraničného obchodu a NBS údaje o bežnom účte platobnej bilancie predkladá polročne, navrhujeme, aby bola zrušená úloha v bode B.13 uznesenia vlády č. 1116/2001, ktorým bolo uložené ministrovi hospodárstva v spolupráci s guvernérom Národnej banky Slovenska  mesačne predkladať informáciu o vývoji zahraničného obchodu a bežného účtu platobnej bilancie.

	V danom momente nie je možné vyčísliť ekonomický, finančný, environmentálny vplyv a vplyv na zamestnanosť.

Materiál je dopracovaný v zmysle záverov rokovania Porady ekonomických ministrov zo dňa 11. marca 2002, ktoré sú obsiahnuté v novej samostatnej časti „Rekapitulácia hlavných makroekonomických poznatkov a záverov, ako aj pozitívnych predpokladov a rizík vo vývoji deficitu v roku 2002“, ako aj v novom znení návrhu uznesenia vlády SR.

MINISTERSTVO HOSPODÁRSTVA SLOVENSKEJ REPUBLIKY

Rekapitulácia hlavných makroekonomických poznatkov a záverov, ako aj pozitívnych predpokladov a rizík vo vývoji deficitu v roku 2002

Bratislava 15. marec 2002
1. Rekapitulácia hlavných makroekonomických  poznatkov a záverov, ktoré súvisia s vývojom zahraničného obchodu a jeho deficitu v roku 2001:

•	nárast deficitu zahraničného obchodu  na hodnotu 103,2 mld. Sk, resp. jeho podielu voči
HDP  na úrovni 10,7 %, je pre ekonomiku neprimeraný - rizikový, je preto potrebné 
prijať užitočné opatrenia smerujúce k jeho zníženiu a  prefinancovaniu bežného účtu 
platobnej bilancie

•	z hľadiska fiškálnej politiky je potrebné plniť deklarované zámery konsolidácie verejných financií, príjmy z privatizácie použiť prednostne na splácanie zahraničného dlhu, pokračovať v reforme riadenia verejných financií a pod.

•	dosiahnutá exportná výkonnosť, vyjadrená 11,3 % - ným  medziročným  rastom, znesie
aj prísnejšie medzinárodné porovnanie, z hľadiska menovej politiky  je medziročný rast v rozmedzí 10-15 % dostatočný na udržanie rovnovážneho stavu ekonomiky, priemer medziročných indexov rastu vo vývoze dosiahol za obdobie 1993 - 2000 hodnotu 15,3 %

•	hlavný problém deficitnosti je vo vysokej dovoznej dynamike, ktorá vyplýva zo zvýšeného domáceho dopytu, ktorý domáca výroba nie je schopná saturovať, svoju úlohu zohral zvýšený nárast investičného dovozu

•	nedostatočná je väzba malej a strednej podnikateľskej vrstvy na zahraničných investorov, ktorí tvoria rozhodujúcu časť exportných výkonov, čo sa prejavuje na stagnácii pridanej hodnoty exportnej produkcie

•	kurzové vplyvy z pohľadu inkás a platieb v zahraničných menách neoslabili konkurenčnú  schopnosť vývoznej produkcie , oslabovanie kurzu Sk má podstatne horší vplyv na úspory obyvateľstva, ako na deficit zahraničného obchodu

•	použitie nástrojov obchodnej politiky  na zamedzenie dovozu prostredníctvom tarifných opatrení (napr. dovoznej prirážky) nie je z hľadiska integračných zámerov vhodné, nemá zásadnejší vplyv na obchodnú bilanciu, zhoršuje konkurenčnú schopnosť exportnej produkcie. Je však potrebné intenzívnejšie využívať tie mechanizmy, ktoré sú už k dispozícii (zákony o dumpingu, o nadmernom dovoze, o subvencovanom dovoze a o poľnohospodárstve) a sú kompatibilné s dohodami WTO a preferenčnými dohodami (EÚ, CEFTA, colná únia s ČR)

2. Pozitívne predpoklady a riziká vo vývoji deficitu v roku 2002

Pozitívne predpoklady

•	v  roku 2001 bol stav konjunktúry svetového hospodárstva vo všeobecnosti hodnotený ako najhorší za posledných desať rokov. Už v priebehu IV. štvrťroka 2001 sa hospodársky rast vo viacerých krajinách eurozóny v porovnaní s predchádzajúcim štvrťrokom mierne zvýšil. Podľa názorov odborníkov by eurozóna v priebehu roka 2002 mala dosiahnuť potenciálny rast približne 1,5 %, čo bude mať pozitívny vplyv i na vývoj ekonomického rastu krajín strednej a východnej Európy. V sumáre bude tento vývoj pozitívne vplývať na vývoj exportu SR (60 % slovenského exportu smeruje práve do tohto priestoru). Je reálne predpokladať, že hmotný objem vývozu SR sa v roku 2002 medziročne zvýši o 6,5-7,0 % (v r. 2001 6,1 %)

•	v roku 2001 svetové ceny rozhodujúcich burzových komodít prevažujúco klesali. Určujúcou tendenciou vývoja bol pritom medziročný pokles cien ropy (až o 14,2 %). V dôsledku cenového vývoja poklesol napr. objem dovozu ropy z Ruskej federácie v úhrne o 4,9 mld. Sk. Pokles ceny sa premietol i do cien následnej vývoznej produkcie (jednotkové ceny vývozu vo výrobe rafinérskych ropných produktov poklesli o 5,7 %). Pozitívny vývoj cien ropy pokračuje i v doterajšom priebehu roka 2002. Od začiatku roka
do 4.3.2002 je zatiaľ priemerná cena referenčnej ropy BRENT BLEND na úrovni 19,7 USD/barel čo predstavuje 80,3 % jej priemernej úrovne z roku 2001. Produkcia ropy sa v roku 2002 vzhľadom k nízkemu dopytu nebude zvyšovať. Napriek tomu, že cena mierne stúpa (od 18.2. je nepretržite mierne nad úrovňou 20 USD/barel), je predpoklad, že jej priemerná úroveň nepresiahne hodnotu 25 USD/barel. Takáto úroveň ceny by pri stabilnom hmotnom objeme dovozu SR (5,3 mil. ton) znamenala objem dovozu v podstate identický s predchádzajúcim rokom

•	cena zemného plynu  v podstate kopíruje s polročným oneskorením cenu ropy, je preto možné očakávať jej medziročný pokles o cca 10 %, resp. pri nezmenenom objeme dovozu  to predstavuje pozitívny výsledok do obchodnej bilancie vo výške cca 5 mld. Sk

•	kurz SKK voči rozhodujúcim menám obchodu sa v roku 2001 zoslabil (voči EUR o 1,72 %, USD o 4,81 %, CZK o 5,60 %). Pri danej štruktúre devízových platieb a inkás sa z titulu kurzových zmien prehĺbil obchodný deficit v relatívnom vyjadrení o 5,6 mld. Sk. V doterajšom vývoji roku 2002 sa predovšetkým zásadne zmenila štruktúra platieb a inkás. Výrazne sa posilnila pozícia EUR na strane platieb i inkás, podiel národných mien eurozóny sa výrazne znížil a mierne sa zoslabila pozícia USD na inkasách a platbách (výraznejšie na inkasách). V doterajšom priebehu roku 2002 kurz SKK voči EUR v porovnaní s rokom 2001 spevnil o 2,24 % a voči USD o 0,07 %.  Vývoj je zatiaľ podstatne priaznivejší ako v predchádzajúcom roku, dopad kurzových vplyvov na obchodný deficit je miernejší. Pokiaľ sa v roku 2002 naplnia prognózy referenčných bánk (EUR 43,2 SKK, USD 45,9 SKK), posilní sa pozícia SKK voči EUR oproti roku 2001 o 0,25 %  a voči USD o 5,07 %. Takýto vývoj kurzu SKK voči EUR a USD by zmiernil obchodný deficit z titulu kurzových zmien v relatívnom vyjadrení o 4,1 mld. Sk

•	jednou z príčin vysokého obchodného deficitu v roku 2001 je i zvýšený nárast dovozu komodít spojených so zvýšenou investičnou aktivitou (31,9 %). Dovoz technológií, technologických celkov, strojov a prístrojov  bude už v roku 2002 generovať dlhodobo udržateľný rast HDP a dynamizujúco pôsobiť na slovenský vývoz. Táto tendencia bude pôsobiť výraznejšie ako napr. dopady celosvetovej recesie v automobilovom priemysle a eventuálne opatrenia EÚ na dovozy ocele nadväzne na rozhodnutia USA

•	základným rizikom na strane dovozu naďalej zostáva vývoj domáceho dopytu a schopnosti jeho saturácie domácou produkciou. Je však možné reálne očakávať zmiernenie rastu konečnej spotreby domácností. V štruktúre čistých výdavkov obyvateľstva sa oslabí váha potravín a rozhodujúcich spotrebných tovarov, predovšetkým na úkor nákladov na bývanie. Takmer  24 % -ný nárast dovozu tovarov charakteru konečnej spotreby v roku 2001 je i výsledkom použitia prostriedkov obyvateľstva získaných z dlhopisov FNM. Táto situácia sa v priebehu roku 2002 nebude opakovať, rovnako ako s najväčšou pravdepodobnosťou ani situácia okolo dovozu a predaja osobných automobilov z minulého roku. Takmer 28 %-ný nárast predaja osobných automobilov pôsobil zaťažujúco na obchodnú bilanciu roku 2001 (7,5 mld. Sk). V januári 2002 poklesol predaj osobných automobilov na slovenskom trhu medziročne o 5 %

•	útlm veľkých exportérov v roku 2001 možno považovať za prechodný jav, bol spôsobený čiastočne vnútornými štrukturálnymi zmenami (Volkswagen, U.S. Steel), recesiou v eurozóne, ale najmä zhoršenými cenovými reláciami vo vývoze. Získané informácie a prognózy pre rok 2002 naznačujú zlepšené vývozné cenové relácie v oceliarskom komplexe, u rafinérskych produktov , celulózovo-papierenskej produkcie, ako aj celkové zvýšenie exportnej produkcie veľkých exportérov s pozitívnym dopadom do obchodnej bilancie v hodnote približne 30 mld. Sk (prognóza zvýšeného vývozu vo Volkswagene na hodnotu cca 108 mld. Sk,  Slovnafte cca 44 mld. Sk, U.S. Steel cca 44 mld. Sk, SCP cca 12 mld. Sk, Matador cca 6,8 mld. Sk a iní)

•	príležitosti pre zvýšenie dynamiky slovenského exportu sa otvárajú i vo väzbe na masívne investovanie v predchádzajúcom období vo viacerých odvetviach. V troch najvýznamnejších podnikoch sklárskeho priemyslu sa v roku 2001 preinvestovalo 2,2 mld. Sk. Objem výroby sa zvýši o 790 mil. Sk a export o takmer 670 mil. Sk

•	katastrofálne sucho v roku 2000 zapríčinilo v roku 2001 zvýšený dovoz agroproduktov (najmä obilovín). Podľa hodnotenia poľnohospodárov tento faktor zapríčinil zvýšenie deficitu v obchodnej výmene s agroproduktami približne o 4 mld. Sk

Riziká, na ktoré upozornila misia MMF pri tohtoročnej previerke

•	štátny rozpočet na rok 2002 predpokladá výsledky hospodárenia verejných financií s deficitom vo výške 38 mld. Sk, resp. 3,5 % HDP

•	pri zohľadnení preklasifikácií sa deficit verejných financií zvýši na hodnotu 44,3 mld. Sk, resp. 4,3 % HDP

•	ďalšie riziká v hospodárení verejných financií, ktoré môžu zvýšiť deficit verejných financií, spočívajú v rozpočte nezahrnutých príjmov a výdavkov a dodatočných výdavkov, spojených s nákladmi na  reštrukturalizáciu bánk a splatné štátne garancie

Prognóza vývoja obchodnej bilancie v roku 2002 

Z rekapitulácie pozitívnych dopadov a prezentovaných potenciálnych rizík na deficit obchodnej bilancie v roku 2002, ale aj s ohľadom na predpokladanú opatrnú rozpočtovú a menovú politiku podopretú aktuálnymi opatreniami možno udržať deficit obchodnej bilancie v rozmedzí 70 - 75 mld. Sk, čo pri očakávanom ekonomickom raste (nominálny rast o cca 8 %) môže predstavovať približne 6,7 - 7,2 % HDP.